P. Hrušovský, predseda NR SR: (2005-12-15):
správu k problematike výstavby kórejských investorov KIA Motors Corporation a Hyundai Mobis (tlač 1406) a zároveň by som chcel odporučiť Národnej rade, aby sme zlúčili, keďže vecne ide o jeden ten istý problém, rozpravu, respektíve, aby sme odporučili, aby pán minister uviedol aj informáciu o výstavbe rodinných víl pre manažérov spomínaných automobiliek v jednom vystúpení a potom by sme pristúpili k rozprave. Je s takýmto návrhom súhlas? Áno. (Všeobecný súhlas.) Ďakujem pekne. J. Malchárek, podpredseda vlády a minister hospodárstva SR: Ďakujem pekne, pán predseda. Vážení kolegovia, na základe uznesenia Národnej rady Slovenskej republiky z 25. októbra 2005 vám predkladám materiál, v ktorom sú vyhodnotené záväzky Slovenskej republiky vyplývajúce zo zmluvy o investičnej spolupráci medzi Slovenskou republikou a KIA Motors Corporation a Hyundai Mobis uzavretej dňa 5. marca 2004. Záväzky Slovenskej republiky vyplývajúce z podpísaných investičných zmlúv, ktorých plnenie je podrobne rozpracované v predloženom materiáli, spočívajú v poskytnutí štátnej pomoci priamo investorovi a inej podpory štátu a iných záväzkov. Celkovo vláda v čase prípravy investičných zmlúv na tento projekt predpokladala použiť 7,3 miliardy, a to je bez daňových kompenzácií, ktoré nemajú teda priamy vplyv na štátny rozpočet, a bez iných záväzkov regionálneho charakteru. Suma 5,8 miliardy predstavuje priamu štátnu pomoc pre KIA Motors Corporation a Hyundai Mobis v rokoch 2004 a 2008 a suma 1,5 miliardy je určená na inú podporu štátu. K záväzkom v oblasti štátnej pomoci možno uviesť, že sa v zásade priebežne plnia, pri zabezpečovaní podporných činností je čiastočne problémový výkup pozemkov pod závodom KIA, kde je vykúpených 99 percent, pod Mobisom 97 percent celkovej plochy. V tejto súvislosti len pripomínam, že tieto procesy mali byť ukončené 31. augusta 2004. K plneniu záväzkov v oblasti inej podpory štátu týkajúcej sa výstavby podpory infraštruktúry uvádzam, že doposiaľ bolo vykúpených už okolo 60 percent pozemkov z celkovej rozlohy 134 ha. V zásade tá výstavba, bohužiaľ, pokračovala ešte pred mojím nástupom zhruba v 11, 12 prípadoch v rozpore so stavebným zákonom. Dnes je tento rozpor odstránený, jedna výstavba pod gesciou mesta Žilina ešte nemá právoplatné stavebné povolenie podľa mojich informácií, ale bola tam udelená pokuta, podľa prísľubov, ktoré mám, by sa to malo zlegalizovať v plnej miere. Treba len pripomenúť, alebo čo už odznelo v médiách, že sa KIA rozhodla navýšiť investíciu  z 200-tisíc vozidiel na 300-tisíc vozidiel ročne. Z dôvodu naliehavosti potreby navýšenia prostriedkov projektu vláda Slovenskej republiky prijala uznesenia č. 706 a  č. 850 z tohto roku, ktorými vyčlenila dodatočné prostriedky na realizáciu záväzkov vyplývajúcich z investičných zmlúv, a to v celkovej výške 1,8 miliardy, v čom je 380 miliónov na doplatky za kúpnu cenu pozemkov a 426 miliónov na výkup pozemkov pod infraštruktúrou, viac ako 1 miliardu na takzvanú inú podporu štátu. V tejto súvislosti nadviažem na ten druhý materiál, o ktorom sa pomerne veľa diskutuje aj v médiách. Nechcem sa vyhovárať na to, čo bolo, ale jednoducho realita je taká, že neexistencia jasných pravidiel na poskytovanie štátnej pomoci umožnila veľmi subjektívny prístup jednotlivým investorom, umožnila veľmi nekonkrétne zadefinúvať možnosti štátu takzvanej inej štátnej pomoci, ktoré boli výrazne netransparentné a zároveň predražovali jednotlivé investície špeciálne v KIA. Je to najmarkantnejšie, nie je to chyba teda investora, ale jednoducho v neexistencii týchto pravidiel, ktoré boli schválené pred jeden a pol mesiacom vládou Slovenskej republiky. Môj predchodca 14. júna 2005 oznámil vláde a podpredsedovi vlády, ministrovi financií, že nebude požadovať prerokovanie týchto pravidiel v PEM  a vo vláde, takže toto je pravda, nie to, že naozaj bola ochota ich prijať. Jednou z prekvapujúcich skutočností, ktoré vyplynuli na povrch, bol aj fakt, že z vyššie uvedených záväzkov ohľadom bývania v Bratislave sú spojené dodatočné výdavky vo výške viac ako 1 miliardy Sk, a to napriek ubezpečeniu v minulosti vedenia ministerstva hospodárstva, že nebudú mať tieto dodatky dodatočný vplyv na štátny rozpočet. Celkové dodatočné potreby v čistom vyjadrení vyvolané projektom KIA sa znížili práve zásahmi ministerstva hospodárstva a ministerstva financií po veľmi intenzívnych rokovaniach s KIA a s mestom Žilina z 5,8 miliardy na 3,1 miliardy. Je pravda, že bol rozpracovaný pred mojím nástupom projekt ubytovacích kapacít na 75 rodinných domov, z ktorých 67 bude spĺňať požiadavky pre nižší manažment, 7 pre vyšší manažment, celková investícia 1,1 miliardy s tým, že investor po piatich rokoch by tieto stavby odkúpil za 934 miliónov korún o 20 percent poníženej ceny, čo sú odpisy čiastočne a je tam zohľadnený plánovaný index cien. Ja som včera tento materiál, ktorý takýmto spôsobom som zdedil, priebežne analyzoval na ministerstve hospodárstva a stupeň poznania tejto veci vo mne vyvolal presvedčenie o rozhodnutí, že som včera pred zasadnutím vlády tento materiál z vlády stiahol a myslím si, že záväzky, ktoré sú vo forme listov a zápisov ministerstva hospodárstva s investormi nemajú takú právnu relevanciu, aby sme museli ísť do takto náročného projektu. Isteže je tam záväzok v sideletteri,  je podpísaný obidvoma stranami, ktorý nie je zďaleka takéhoto rozsahu a snažíme sa to na ministerstve hospodárstva prehodnotiť, aby sme čo najviac teda ušetrili prostriedkov, keď už sa s nimi pracovalo, ako sa s nimi pracovalo v minulosti. Asi na január pripravím takýto materiál opäť do vlády, kde predpokladám, že nebude 75 rodinných domov, ale nechcel by som predbiehať. Zatiaľ hovorím, môj stupeň poznania je taký, aký je a myslím si, že sa nám podarí ušetriť nejakých pár sto miliónov korún ešte pri ďalšom rokovaní. Trochu to vplýva na nie dobrú pozíciu štátu vo vzťahu k tomuto investorovi KIA, pretože naozaj im bolo formou listov zo strany ministerstva hospodárstva sľúbených oveľa viac, ako nakoniec vláda schválila. Rovnako to súvisí aj so štátnou pomocou pre subdodávateľské spoločnosti, kde im listom ministra hospodárstva bola sľúbená štátna pomoc vo výške 14 percent, čiže o jedno percento menej ako v spoločnosti KIA, čo nikdy nebolo predmetom rokovania vlády, čiže nemá to pre nás záväzný charakter, ale tie rokovania dnes sú o to viac pre mňa nepríjemné, ale nedá sa nič robiť, proste tieto záväzky sú vysoké a treba ich len lepšie identifikovať a snažiť sa ušetriť čo najviac, ako sa nám to podarilo v tom prípade, keď sme znížili tie predtým rozpočtované záväzky z 5,8 na 3,1 miliardy Sk. Ďakujem pekne.